คุมงบโปรโมชันอนุพันธ์
ไม่เกิน2ล้าน/ปี5%ของคอมม์ตลาดลดมาร์จิน
15 ก.พ. 2555

ไม่เกิน2ล้าน/ปี5%ของคอมม์ตลาดลดมาร์จิน
ชมรมผู้ประกอบธุรกิจสัญญาซื้อขายล่วงหน้ากำหนดวงเงินจัดกิจกรรมการตลาดไม่เกิน 2 ล้านบาทต่อปี หรือไม่เกิน 5% ของค่าธรรมเนียม
นายชาญชัย กงทองลักษณ์ รักษาการประธานกรรมการชมรมผู้ประกอบธุรกิจสัญญาซื้อขายล่วงหน้า สมาคมบริษัทหลักทรัพย์ เปิดเผยว่า คณะกรรมการชมรมได้ออกประกาศกำหนดวงเงินในการจัดกิจกรรมส่งเสริมการซื้อขายสัญญาซื้อขายล่วงหน้าในตลาดอนุพันธ์ (TFEX) โดยกำหนดให้ใช้วงเงินไม่เกิน 2 ล้านบาทต่อปี หรือไม่เกิน 5% ของรายได้ค่าธรรมเนียมจากการซื้อขายสัญญาซื้อขายล่วงหน้าของบริษัทในปีที่ผ่านมา แต่ไม่เกิน 5 ล้านบาทต่อปี
นอกจากนี้ มูลค่าของรางวัลที่จัดสรรให้แก่พนักงานของบริษัทเพื่อส่งเสริมการขายสัญญาซื้อขายล่วงหน้าต้องไม่เกิน 10% ของวงเงินที่กำหนดไว้ข้างต้น แต่ในกรณีที่บริษัทสมาชิกมีความประสงค์จัดกิจกรรมสูงกว่าที่ประกาศไว้ก็สามารถขอผ่อนผันโดยยื่นหนังสือต่อชมรมเพื่อนำเสนอให้คณะกรรมการชมรมพิจารณาต่อไป
การออกประกาศครั้งนี้ก็เพื่อให้การประกอบธุรกิจสัญญาซื้อขายล่วงหน้าของบริษัทสมาชิกมีมาตรฐานเป็นไปอย่างเหมาะสมและมีประสิทธิภาพ และเพื่อให้สอดคล้องกับปริมาณการซื้อขายสัญญาซื้อขายล่วงหน้าที่เพิ่มมากขึ้น
“ก่อนหน้านี้มีสมาชิกสอบถามเข้ามามากว่าสามารถใช้งบการตลาดได้มากน้อยแค่ไหน ทางชมรมจึงกำหนดกรอบขึ้นมาให้ชัดเจน เป็นแนวทางปฏิบัติ เพื่อให้การแข่งขันเป็นไปอย่างเรียบร้อย อย่างไรก็ดีที่ผ่านมาการแข่งขันในธุรกิจสัญญาซื้อขายล่วงหน้ายังอยู่ในระดับปกติ ไม่ได้รุนแรงขึ้นแต่อย่างใด” นายชาญชัย กล่าว
ด้านบริษัท ตลาดอนุพันธ์ (ประเทศไทย) ได้ประกาศปรับลดอัตราเงินวางหลักประกัน (มาร์จิน) ในสินค้าหลายๆ ตัว และให้มีผลบังคับใช้ตั้งแต่วันที่ 30 ม.ค.ที่ผ่านมา
ทั้งนี้ SET50 อินเด็กซ์ฟิวเจอร์ส เหลือ 5.7 หมื่นบาทต่อสัญญา เดิม 66,500 บาทต่อสัญญา โกลด์ฟิวเจอร์ส อ้างอิงทองคำน้ำหนัก 50 บาท เหลือ 90,250 บาทต่อสัญญา เดิม 104,500 บาทต่อสัญญา และโกลด์ฟิวเจอร์สอ้างอิงทองคำน้ำหนัก 10 บาท 18,050 บาทต่อสัญญา เดิม 20,900 บาทต่อสัญญา
สัญญาซื้อขายโลหะเงินล่วงหน้า (ซิลเวอร์ฟิวเจอร์ส) 15,200 บาทต่อสัญญา เดิม 21,660 บาทต่อสัญญา รวมถึงน้ำมันล่วงหน้าลดลงเหลือ 17,100 บาทต่อสัญญา เดิม 19,950 บาทต่อสัญญา
ขณะที่สัญญาซื้อขายล่วงหน้าอ้างอิงหุ้นรายตัวนั้น ได้มีการปรับลดอัตราการวางหลักประกันจำนวน 22 ตัวเช่นกัน
ทั้งนี้ TFEX ได้จัดโครงการ “แจกทองฉลองปีมังกรทอง” กระตุ้นการซื้อขายสินค้าอนุพันธ์ โดยมอบรางวัลทองคำหนัก 20 บาท 1 รางวัล แก่ผู้ลงทุนที่ได้คะแนนสะสมสูงสุด โดยคำนวณจากปริมาณซื้อขายในแต่ละรอบ และรางวัลทองคำหนัก 1 บาท แก่ผู้ลงทุนที่ได้รับการสุ่มรอบละ 20 รางวัล โดยผู้ลงทุนที่ได้คะแนนจากการซื้อขายทุกๆ 300 คะแนน จะได้รับ 1 สิทธิในการสุ่มรางวัล โดยจะแบ่งออกเป็น 3 รอบ คือ วันที่ 1 ม.ค.31 มี.ค. 2555 วันที่ 1 เม.ย.30 มิ.ย. 2555 และวันที่ 1 ก.ค.30 ก.ย. 2555